KIRJALLINEN KYSYMYS E-3151/00 esittäjä(t): Jonas Sjöstedt (GUE/NGL) komissiolle. Rakennusalan vientiesteet Saksassa.



Virallinen lehti nro 113 E , 18/04/2001 s. 0247 - 0248



KIRJALLINEN KYSYMYS E-3151/00 esittäjä(t): Jonas Sjöstedt (GUE/NGL) komissiolle (6. lokakuuta 2000) Aihe: Rakennusalan vientiesteet Saksassa Ruotsin pienyrittäjät törmäävät joskus ongelmiin, kun he haluavat harjoittaa yritystoimintaa jossakin toisessa EU-maassa. Ruotsin suurin vientikumppani Saksa on maa, jossa ongelmat ovat suurimmat. Yksi ongelma on se, että taloudellisen toiminnan harjoittajan on Saksassa toiminnan laajuudesta riippumatta rekisteröitävä yritys Saksassa. Jos haluaa harjoittaa rakennustoimintaa täytyy tämän lisäksi hakea jäsenyyttä rakennusmestarien yhdistyksessä. Sitä varten vaaditaan liitteeksi todistus ruotsalaisesta ammattikoulutuksesta ja todiste siitä, että yritys on toiminut yli kuuden vuoden ajan. Riippumatta siitä, aikooko ruotsalainen yritys viipyä Saksassa yhden päivän tai kaksi vuotta, sen täytyy käydä läpi sama menettely. Onko komissio sitä mieltä, että yllä mainitut säännöt ovat sisämarkkinoiden vapaan liikkuvuuden mukaiset? Frederik Bolkesteinin komission puolesta antama vastaus (7. marraskuuta 2000) Kun ruotsalainen yritys haluaa aloittaa pysyvän toiminnan Saksassa, sen on noudatettava vastaanottavan jäsenvaltion kansallisia sijoittautumista koskevia säännöksiä EY:n perustamissopimuksen 43 artiklan (entisen 52 artiklan) mukaisesti. Kun kysymyksessä on väliaikainen toiminta Saksassa, Saksan viranomaisilla ja tuomioistuimilla on velvollisuus noudattaa EY:n perustamissopimuksen 49 artiklassa (ent. 59 artiklassa) tarkoitettua palvelujen tarjoamisen vapautta. Yleisesti ottaen kansalliset toimenpiteet eivät ole EY:n perustamissopimuksen vastaisia, jos ne eivät ole syrjiviä, jos niiden perusteena on yleiseen etuun liittyvä pakottava syy, jos ne ovat asianmukaisia halutun tavoitteen saavuttamiseksi ja jos ne eivät mene pidemmälle kuin on välttämätöntä tavoitteen saavuttamiseksi. Arvoisan parlamentin jäsenen esille tuoman rakennusalaan liittyvän ongelman osalta komissio haluaa todeta, että on syytä tehdä ero toisaalta koulutuksen ja ammattikokemuksen tunnustamisen ja toisaalta ammattirekisteriin (Handwerksrolle) rekisteröitymisen välillä, ja että koulutuksen ja ammattikokemuksen tunnustamista koskeva asiakirja voi olla Saksan viranomaisten antaman luvan muodossa. Se, että Saksan viranomaiset vaativat Ruotsin viranomaisten vahvistusta kyseessä olevan toiminnan harjoittamisesta vähintään kuuden vuoden ajan toisessa jäsenvaltiossa, on direktiivin 1999/42/ETY(1) ja varsinkin sen 4 artiklan mukaista ja siten myös EY:n perustamissopimuksen 43 ja 49 artiklan mukaista. Tällä direktiivillä on korvattu direktiivi 64/427/ETY(2) ilman, että lainsäädännön sisältöä olisi muutettu tältä osin. Direktiivin 4 artiklan säännökset on saatettu osaksi kansallista lainsäädäntöä 4. elokuuta 1966 annetulla talousministeriön asetuksella, joka koskee ehtoja muiden jäsenvaltioiden kansalaisten rekisteröitymiselle ammattirekisteriin. Kun valtuutus on kerran annettu, sen pitäisi antaa oikeus automaattiseen ammattirekisteriin kirjaamiseen ilman hallinnollisia lisäkustannuksia. Tämä on seurausta tuomioistuimen tuoreesta tuomiosta syrjintää koskeneessa asiassa Corsten(3), varsinkin kun kyseessä on tilapäinen palvelujen tarjoaminen. Tässä suhteessa komissio katsoo, että kaikki muut ammattirekisteriin kirjaamiseen liittyvät menettelyt ovat yhteisön lainsäädännön vastaisia. (1) Euroopan parlamentin ja neuvoston direktiivi 1999/42/EY, annettu 7 päivänä kesäkuuta 1999, tutkintotodistusten tunnustamisjärjestelmän perustamisesta vapauttamisdirektiivien ja siirtymätoimenpiteistä annettujen direktiivien soveltamisalaan kuuluvan ammatillisen toiminnan osalta sekä tutkintotodistusten yleisen tunnustamisjärjestelmän täydentämisestä (EYVL L 201, 31.7.1999). (2) Neuvoston direktiivi 64/427/ETY, annettu 7 päivänä heinäkuuta 1964, itsenäisten ammatinharjoittajien toimintaan ISIC-pääryhmiin 2340 (teollisuus ja pienteollisuus) kuuluvassa tuotanto- ja jalostusteollisuudessa sovellettavista, siirtymätoimenpiteitä koskevista yksityiskohtaisista säännöksistä (EYVL 117, 23.7.1964). (3) Asia C-58/98, Corsten, tuomio 3.10.2000 (ei ole vielä julkaistu oikeustapauskokoelmassa).